答公懿以屢游薛園見詒
作者：韓維
朝代：宋

paragraphs: 抱痾積閑縱，世味頗能淡。
惟于山水娛，自謂老不厭。
况茲伊洛間，久畜游賞念。
幽扉深隠竹，小約度平塹。
解鞍庇清陰，拂席見殘艷。
長溪自南流，小閣忽東瞰。
游人坐兀兀，鳴鳥來泛泛。
蟹潛石穴幽，魚泳柳根暗。
川童或群嬉，林女有孤覘。
醉觴豈留行，吟筆靡停占。
臨歡興何長，遵事迹猶暫。
伊予志巖壑，偶官祿石甔。
要須三徑足，歸迹便可斂。
買林接婆娑，鑿澗分瀲灧。
田廬常閉門，野艇時放纜。
聊書平生懷，特爲異時驗。